PELJEŠKI MOST

Susjedna BiH se opet pobunila zbog izgradnje Pelješkog mosta, prijete i raznoraznim akcijama, iako je projekt odobren i sufinacirat će se iz fondova Europske Unije.

Početkom lipnja Europska komisija je donijela odluku o sufinanciranju izgradnje Pelješkog mosta u visini od 357 milijuna eura, a izgradnja samog mosta trebala bi trajati 36 mjeseci od početka radova.

Ukupna vrijednost projekta je 526 milijuna eura s uključenim PDV-om, a bez PDV riječ je o iznosu od 420 milijuna eura, od čega EU sufinancira 85 posto.

Projekt "Cestovna povezanost s južnom Dalmacijom" predviđa izgradnju novog mosta preko Jadranskog mora u Malostonskom zaljevu. Njime će se povezati Dubrovačko-neretvanska županija i ostatak zemlje. To će olakšati neometan protok roba i ljudi, posebice tijekom vrhunca turističke sezone.

Prema najavama, most bi trebao biti gotovo 2022. godine. No, u posljednje vrijeme opet se javljaju iz susjedne BiH te se protive izgradnji. Podsjetimo, na tom dijelu, preko Neuma, BiH ima izlaz na otvoreno more.

Izetbegović se buni, Butković ga argumentirano poklopio

"Pitanje Pelješkog mosta je još otvoreno", iznio je tvrdnju član Predsjedništva BiH Bakir Izetbegović te uzburkao duhove u Hrvatskoj.

No, naš ministar pomorstva, prometa i infrastrukture Oleg Butković odbacuje teze iz susjedne zemlje.

"Mi ne prihvaćamo njihove stavove, a na ucjene i pritiske ne pristajemo. Most Pelješac gradi se na nespornom hrvatskom teritoriju, a sva prava BiH o neškodljivom prolazu na otvoreno more su ispunjena", izjavio je za Jutarnji list ministar Butković.

Tvrdi i da BiH nije trebala dati suglasnost na gradnju Pelješkog mosta.

"Sve dogovoreno s BiH još 2005. godine"

"Za povezivanja dva kopnena dijela Republike Hrvatske preko hrvatskog morskog prostora, Republici Hrvatskoj nije potrebna nikakva formalna suglasnost susjedne države. Kao rezultat razgovora 2005. godine, a na temelju prijedloga BiH strane definirane su bitne karakteristike mosta na način da je određena širina plovnog puta ispod mosta od 200 metara te visina svjetlog otvora od 55 metara što omogućava nesmetan pristup iz luke Neum", zaključuje Butković.